Mitraillette

Is ionann mitraillette (ón bhFraincis: [mitʁajɛt], i., "fo-mheaisínghunna" ) agus ceapaire ó bhunús na Beilge. Deanta as leath-bhaguette atá líonta le feoil, sceallóga prátaí, agus rogha anlann, itear mitraillettes agus iad te. Ceann de na ceapairí is coitianta i siopaí sceallóg sa Bhruiséil iad.

Ceaptar gur tháinig an mhitraillette ar an bhfód den chéad uair sa Bhruiséil, agus tá cáil orthu i bhFlóndras, sa Vallúin agus i dTuaisceart na Fraince chomh maith, ach tugtar "Sandwich Américain" ar an gcineál seo ceapaire sa Fhrainc.

 Comhdhéanamh 
Cuirtear an mhitraillette thraidisiúnta le chéile agus na nithe seo a leanas ann:
 Leath-bhaguette
 Feoil bhogthe (nó uaireanta feoil fhuar)
 Sceallóga
 Anlann
Is féidir sailéad a fháil sa mhitraillette chomh maith, mar shampla leitis, trátaí, nó oinniúin fhriochta.

Clúdaítear an ceapaire i bpáipéar bán agus itear ar an láthair é, nó faightear iad "à emporter" .i., chun tabhairt leat.

 Anlainn 
Tá rogha fairsing d'anlainn ar fáil sna siopaí sceallóga ar fud na Beilge agus is féidir aon cheann de na hanlainn a chur ar an mitraillette, ag brath ar rogha an chustaiméra. De ghnáth, cuirtear an t-anlann díreach ar an arán agus faoi na sceallóga. Uaireanta, ní chuirtear an t-anlann ar an mitraillette í fhéin ach i bpota beag plaisteach a ghabhann leis.

 An mhitraillette i gcultúr an phobail sa Bheilg 
I ndiaidh na n-ionsaithe sceimhleithoireachta a tharla sa Bhruiséil ar an 22 Márta 2016, scaipeadh iomhánna de mhitraillettes ar na meáin shóisialta sa Bheilg agus thar lear, chun sceon na ndaoine a laghdú trí ghreann agus chun dlúthpháirtíocht a léiriú. 

 Féach freisin 
 Sceallóga Nollag
 Mála spíosrach
 Rollóg filléid sicín

 Tagairtí 

Catagóir:Bia
Catagóir:An Bheilg
Catagóir:Prátaí